אברהם אבן מוסה

הרב אברהם אבן מוסה (ה'ת"כ, 1660 (משוער) - כ"א באדר ה'תצ"ג, מרץ 1733) היה רב, פייטן, פוסק ומקובל מרוקאי מהמאה ה-18, שפעל בתטואן ובתוניס.

קורות חיים 
הרב אברהם בן שלמה למשפחת אבן מוסה, נולד ככל הנראה בעיר תטואן שבמרוקו ושם הוא למד אצל הרב יעקב מראג'י. נדד לעיר סאלי שבמרוקו ונהיה שם מחכמי המקום.

לדברי החיד"א, הרב אבן מוסה היה בר פלוגתא של הרב אברהם אזולאי ממרקש מגדולי המקובלים במרוקו על פירושים והגהות בתורתו של האר"י.

בסוף ימיו נסע לעיר תוניס ושימש שם אב בית הדין וראש ישיבה. הוא נפטר שם ביום כ"א באדר שנת ה'תצ"ג (מרץ 1733).

תלמידיו 
 הרב מרדכי קאראבלייו, מתוניס - מחבר הספר "מירא דכייא" - חידושים על התלמוד (ליבורנו, ה'תקנ"ב) וספרים נוספים.
 הרב יעקב לומברוזו, מתוניס.
 הרב אברהם גיגי - כתב פירושים ששמע מהרב אבן מוסה והוסיף להם את הערותיו.

חיבוריו 

הרב אבן מוסה הותיר אחריו חיבורים רבים שרובם הגדול מצוי בכתב יד וחלקם אבד.

ולהלן חיבוריו שנדפסו: 
 מנחת סוטה - חידושים על מסכת סוטה, מכון אהבת שלום - יד שמואל פרנקו, ירושלים, ה'תשס"ח.
 שיטה כתב יד על מסכת יומא, מכון מגן אבות, ירושלים, ה'תשע"ט. חלק ניכר מהחידושים הודפס בליבורנו בשנת ה'תקכ"ו, בתוך הספר "שיח יצחק" מרבי יצחק נוניס ואיס.
 חידושים על מסכת נזיר - חלקם נדפס על ידי הרב יעקב פייתוסי בספרו ברית יעקב, ליבורנו, ה'תק"ס.
 "ליקוטים על מסכת מגילה" - נדפסו במקבציאל, ל, ה'תשס"ה, עמ' סט - עג, מכון אהבת שלום - יד שמואל פרנקו.
 הגהות לספרי הרב חיים ויטאל. נדפסו בספרים: "מקום בינה" ו"שערי בינה", סלוניקי, ה'תקע"ג.

הוא חיבר גם פיוטים רבים, חלקם בעלי גוון קבלי וחלקם בעלי אופי אישי. שירו המפורסם ביותר הוא "נרדי נתן ריחו" המתאר את מתן תורה. שיר זה מושר בקרב העדה המרוקאית, בעיקר בחג השבועות.

לקריאה נוספת 
 הרב אברהם הלל, מנחת סוטה, מכון אהבת שלום, ירושלים, תשס"ח.

קישורים חיצוניים 
 
 יוסף בן נאים, מלכי רבנן ערך הרב אברהם אבן מוסה באתר: HebrewBooks
 רבי אברהם אבן מוסה באתר הזמנה לפיוט
 שירו של הרב אברהם אבן מוסא: נרדי נתן ריחו באתר: קהילות שרות
 ספר ברית יעקב באתר: HebrewBooks

הערות שוליים 

סלא: רבנים
תטואן: רבנים
פאס: רבנים
רבנים מקובלים
תוניס: רבנים
אבות בתי דין
ראשי ישיבות בארצות האסלאם
פרשני התלמוד
פייטנים מרוקאים
משוררים יהודים מרוקאים
ילידי 1660
נפטרים ב-1733